"Il-ħajja hija mgħaġġla u għandna ngħożżu lil dik il-persuna u ngħidulha kemm hi speċjali," jgħid il-kantant Norbert Bondin li hu fost it-22 semi finalist ta' The Malta Eurovision Song Contest bil-kanzunetta How Special You Are. Norbert li konna rajnieh jipparteċipa fuq il-programm All Together Now fuq il-BBC One u wara anke f'X Factor Malta, jgħid li l-kanzunetta How Special You Are ma kinitx kanzunetta għal The Malta Eurovision Song Contest iżda kienet maħsub għall-album ġdid tiegħu li kien se joħroġ f'Mejju. "Iżda tant kemm nemmen fil-kanzunetta li meta ħarġu l-applikazzjonijiet għal The Malta Eurovision għidt issa napplika u naraw x'jiġri," jispjega l-kantant. Aqra wkoll: "Jidher li l-2022 se tkun sena mill-aqwa għall-karriera mużikali tiegħi" – Norbert Hu jkompli jgħid li permezz tal-vuċi tiegħu qiegħed jesprimi mal-pubbliku kemm persuna hija speċjali għalih. Il-kanzunetta How Special You Are hija kanzunetta li mhux hija speċifika għal xi ħadd. Jgħid li kulħadd huwa speċjali bil-mod tiegħu. Segwi l-intervista sħiħa ma' Norbert Bondin: "Il-kanzunetta tant hi emozzjonali u l-kliem tant huma importanti li nemmen li kull min se jisma' l-kanzunetta se jġoss dak li jien inħoss meta nkanta How Special You Are," ikompli jgħid Norbert. Ara l-vidjow bil-lirika ta' How Special You Are: Filmati: TVM, X Factor Malta, eurovision.tv u YouTube Ritratti uffiċjali tal-kantanti: Public Broadcasting Services (PBS) Muntaġġ: Viktoria Nikolla Intervista: Frederick Zammit The Malta Eurovision Song Contest se jsir bejn is-17 u d-19 ta' Frar fl-MFCC f'Ta' Qali f'xandira diretta fuq TVM.